钦定古今图书集成/明伦汇编/宫闱典/第089卷 > 晋阳公主
## 钦定古今图书集成/明伦汇编/宫闱典/第089卷 > 晋阳公主

按《唐书公主列传》：“晋阳公主，字明达，幼字兕子，文德
皇后所生。未尝见喜愠色。帝有所怒责，必伺颜徐徐
辩解，故省中多蒙其惠，莫不誉爱。后崩时，主始孩，不之识。及五岁，经后所游地，哀不自胜。帝诸子，唯晋王
及主最少，故亲畜之。王每出阁，主送至虔化门，泣而
别。王胜衣班于朝，主泣曰：‘兄今与群臣同列，不得在
内乎’？”帝亦为流涕。主临帝飞白书，下不能辨。薨，年十
二。帝阅三旬不常膳，日数十哀，因以癯羸。群臣进勉，
帝曰：“朕渠不知悲爱无益而不能已，我亦不知其所
以然。”因诏有司簿主汤沐，馀赀营佛祠墓侧。